יצחק ברא"ז

יצחק ברא"ז (8 באוגוסט 1926 – 15 באוגוסט 2021) היה איש ציבור ומשפטן ישראלי, כיהן כשופט בית משפט השלום בתל אביב.

ביוגרפיה
נולד בפתח תקווה, בנו של יוסף ברא"ז ונכדו של זאב ברא"ז, ממתיישבי פתח תקווה. היה בוגר תיכון אחד העם בפתח תקווה. היה חבר החי"ש של ההגנה. בשנות ה-40 השלים תואר ראשון במשפטים בבית הספר למשפט וכלכלה בתל אביב. בשנת 1950, לאחר שקיבל רישיון לעריכת דין, נסע ללונדון לשנתיים וחצי להשתלמות באוניברסיטת לונדון. בין השנים 1953–1976 עמד בראש משרד עורכי דין בפתח תקווה. משנת 1968, במסגרת שירותו הצבאי בצה"ל במילואים, כיהן כנשיא בית המשפט הצבאי בשומרון, בדרגת רב-סרן.

בשנת 1978, בבחירות לעיריית פתח תקווה, שלראשונה כללו הצבעה ישירה על תפקיד ראש העירייה, היה מועמד הליכוד לראשות העירייה, והפסיד למועמד המערך דב תבורי. כיהן כראש האופוזיציה במועצת העיר עד שנת 1982.

בשנת 1982 התמנה כשופט בית המשפט השלום בתל אביב, וכיהן עד לפרישתו לגמלאות בשנת 1994. כמו כן כיהן כמרצה באוניברסיטת תל אביב.

שימש כנשיא ארצי של ארגון רוטרי ישראל, ראש אגף הספורט העממי במכבי, מרכז ומפקד מכבי הצעיר בפתח תקווה, וממלא מקום יו"ר ארגון הספורט העממי בישראל.

יזם צעדות עממיות רבות ביניהן צעדת מצדה המתקיימת משנת 1966.

משפחתו
באמצע שנות ה-50 נישא לרינה סגל. בתו ד"ר שפרה אש היא מומחית לאונקולוגיית ילדים, מנהלת המחלקה להמטולוגיה אונקולוגיה ילדים בבית החולים רמב"ם, נשואה לד"ר נחמן אש, מנכ"ל משרד הבריאות. בתו עו"ד ספי ברא"ז-יונג היא תובעת בפרקליטות מחוז תל אביב. בנם אריק ברא"ז הוא מנכ"ל חברת "אקסטריפ" לטיולים ומסעות אתגריים. בתו קיקה ברא"ז-שוורץ היא אדריכלית ובעלת משרד אדריכלות ותכנון עירוני שתכנן, בין היתר, את מתחם שרונה ושרונה מרקט, קניון גנים, ומתחם ההסתדרות (פינוי-בינוי).

נפטר ב-15 באוגוסט 2021.

קישורים חיצוניים

הערות שוליים

משפחת ברא"ז
עורכי דין ישראלים
בוגרי גימנסיה אחד העם (פתח תקווה)
בוגרי בית הספר הגבוה למשפט ולכלכלה
שופטי בית משפט השלום בתל אביב
עסקני ספורט ישראלים
חברי מועצת העיר פתח תקווה
סגל אוניברסיטת תל אביב: משפטים
לוחמי ההגנה
אנשי היישוב ילידי הארץ
פעילי הליכוד
אישים הקבורים בבית הקברות סגולה
ישראלים שנולדו ב-1926
ישראלים שנפטרו ב-2021